钦定古今图书集成/明伦汇编/氏族典/第393卷 > 李邴
## 钦定古今图书集成/明伦汇编/氏族典/第393卷 > 李邴

按《宋史李邴传》：“邴字汉老，济州任城县人。中崇宁五
年进士，累官为起居舍人，试中书舍人。北方用兵，酬
功第赏，日数十百，邴辞命无留难。除给事中，迁翰林
学士。未几，坐言者罢。钦宗即位，除徽猷阁待制，知越
州。久之，再落职。高宗即位，召为兵部侍郎，兼直学士
院。苗傅、刘正彦反，邴见苗傅，面谕以逆顺祸福之理”，
且密劝殿帅王元俾以禁旅击贼，元唯唯不能用。即
诣政事堂白“朱胜非，适正彦及其党王世修在焉”，又
以大义责之，人为之危，邴不顾也。上巡江宁，太后六
宫往豫章，命邴为资政殿学士、权知行台三省枢密
院事，以与吕颐浩论不合，乞罢。未阅月，起知平江府。
会兄邺失守越州，坐累落职。明年，即引赦复之。绍兴
五年，诏问宰执方略，邴条上《战阵》《守备》《措画、绥怀》各
五事，不报。闲居十有七年，薨于泉州。